Okresná prokuratúra Pezinok 
Šenkvická cesta 5, 902 01 Pezinok 	

Sp. zn. : 1 Pv 19/11/1107	Pezinok, 19.4.2013
EEČ : 2-14-71-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 3 písmeno c Trestného zákona číslo 300/2005 Zbierky zákonov v znení zákona číslo 317/2009 Zbierky zákonov

Rozhodol: 	prokurátorka Okresnej prokuratúry Pezinok
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
    v období od 01. 11. 2009 do 23. 03. 2010 si riadne neplnila svoju vyživovaciu povinnosť na syna XXXXX, nar. 05. 11. 1993, vyplývajúcu jej z ustanovenia § 62 a nasl. Zákona o rodine č. 36/2005 Z. z., aj napriek tomu, že jej táto povinnosť bola uložená aj rozsudkom Okresného súdu XXXXX XXXXX číslo konania 13P/385/2006-28 zo dňa 04. 09. 2007, ktorý nadobudol právoplatnosť dňa 10. 09. 2007, ktorým bolo určené výživné vo výške 1.000,- Sk (33,19 €) mesačne vždy do 25. dňa v mesiaci na účet Detského domova XXXXX, so sídlom XXXXX, XXXXX, pričom menovaná si svoju povinnosť neplnila  v mieste svojho pobytu a všade tam, kde sa zdržiavala, čím jej vznikol dlh na výživnom vo výške 158,15 Eur,
     hoci bola v predchádzajúcich dvadsiatich štyroch mesiacoch za taký čin odsúdená rozsudkom Okresného súdu Pezinok, číslo konania 2T/54/2009,

lebo zanikla trestnosť činu

Odôvodnenie:
Dňa 11. januára 2011 vyšetrovateľ PZ postupom podľa § 199 odsek 1 Trestného poriadku začal trestné stíhanie vo veci prečinu zanedbania povinnej výživy podľa § 207 odsek 1, odsek 3 písmeno c) Trestného zákona a zároveň postupom podľa § 206 odsek 1 Trestného poriadku vzniesol XXXXX za prečin zanedbania povinnej výživy podľa § 207 odsek 1, odsek 3 písmeno c) Trestného zákona.
	
Dňa 26. mája 2011 bola k veci v procesnom postavení obvinenej  vypočutá XXXXX, ktorá vo svojej výpovedi uviedla, že nevedela o svojej vyživovacej povinnosti voči Detskému domovu Nádej, pričom prejavila vôľu tento dlh uhradiť.
	
Následne bolo do spisového materiálu zabezpečené potvrdenie z Ústavu na výkon trestu odňatia slobody Nitra - Chrenová o uhradení čiastky 158,15 € príjemcovi Detskému domovu XXXXX s označením „úhrada výživného DD XXXXX“.
	
Za účelom objasnenia celej predmetnej veci bola k veci dňa 18. 3. 2013 vypočutá splnomocnená pracovníčka Detského domova XXXXX p. XXXXX, ktorá vo svojej výpovedi potvrdila, že výživné v celej výške 158,15 € bolo dňa 18. 08. 2011 uhradené a XXXXX nemá za uvedené obdobie žiadne podlžnosti voči Detskému domovu Nádej.
    
        Vyživovacia povinnosť obvinenej   je v spise deklarovaná rozsudkom Okresného súdu XXXXX XXXXX sp. zn. 13P 385/2006 zo 4. 9. 2007, právoplatným 10. 9. 2007 a  rodným listom syna XXXXX.
    					   
    Podľa § 86 písm. a/ Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal
trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

     Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

     Vzhľadom na to, že obvinená XXXXX   splatila celý dlh na výživnom,  čo dňa 18. 3. 2013 potvrdila osobne aj splnomocnená zástupkyňa Detského domova XXXXX XXXXX XXXXX. poškodená XXXXX,  v zmysle ustanovenia § 86 písm. a/ Tr. zák. zanikla trestnosť činu. Z uvedených dôvodov som trestné stíhanie zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alena Kečkéšová
prokurátorka